[{"text_idx": "#000001", "text": "Me ei saa panna inimesi ainult u\u0308hte kategooriasse"}, {"text_idx": "#000002", "text": "Sarnaselt Eestiga defineerib Rumeenia po\u0303hiseadus perekonna sooneutraalselt kui abikaasade abielul po\u0303hinevat institusiooni. Sellisest so\u0303nastusest on tuld vo\u0303tnud organisatsioon Coalition for Family (Coalit\u0326ia pentru Familie). 2015.\u20132016. aastal kogus u\u0308hendus peaaegu 2,6 miljonit allkirja, et toetada initsiatiivi muuta po\u0303hiseaduse so\u0303nastust: \u201cPere po\u0303hineb mehe ja naise vahelisel abielul\u201d. Referendum po\u0303hiseaduse muutmise u\u0308le vo\u0303ib toimuda juba selle aasta novembris ja arvestades u\u0308ldist u\u0308hiskondlikku hoiakut pole va\u0308ljavaated LGBT kogukonna jaoks kuigi head."}, {"text_idx": "#000003", "text": "Kohtusin kohaliku LGBTQIA organisatsiooni MozaiQ presidendi Vlad-Levente Viskiga, kes ra\u0308a\u0308kis kogukonna olukorrast Rumeenias ning sellest, kuidas referendumieelses situatsioonis saab na\u0308ha vo\u0303imalust u\u0308hiskondlikuks murranguks paremuse poole."}, {"text_idx": "#000005", "text": "Alustuseks, Rumeenia oli u\u0308ks kolmest viimasest Euroopa riigist, kus dekriminaliseeriti homoseksuaalsus. See juhtus 2001. aastal. Enne seda oli homoseksuaalsus ja homoseksuaalsuse nn propaganda kriminaalkorras karistatav ja inimesed sattusid reaalselt vangi."}, {"text_idx": "#000006", "text": "2000. aastal vo\u0303eti vastu diskrimineerimisvastane seadus ja 2001. dekriminaliseeriti homoseksuaalsus, mis olid kaks edasiviivat sammu Rumeenia ja LGBT kogukonna jaoks. Ja\u0308rgneva 16 aasta jooksul pole aga vastu vo\u0303etud u\u0308htegi seadust, mis parandaks LGBT inimeste olukorda. Mainitud 2001. aasta o\u0303igusaktid on samuti ajakohastamata."}, {"text_idx": "#000007", "text": "Tsiviilpartnerlusseadust, mis annaks samasoolistele paaridele o\u0303iguse kooselu registreerida, on va\u0308lja pakutud kolm korda: 2013., 2015. ja 2016. aastal. Kaks esimest katset lu\u0308kati tagasi ning kolmas on praegu parlamendis. Nii et ei saa o\u0308elda, et riik teeks midagi LGBT kogukonna heaks."}, {"text_idx": "#000009", "text": "Olukord on va\u0308ga halb ja probleeme on palju. Siiani on juhtumeid, kus inimesed kaotavad oma orientatsiooni to\u0303ttu to\u0308o\u0308. Kehtib ku\u0308ll diskrimineerimisvastane seadusandlus, kuid seda ei ole alati lihtne rakendada."}, {"text_idx": "#000010", "text": "Meil puuduvad ka andmed, milline on situatsioon Bukarestist va\u0308ljaspool, to\u0303ena\u0308oliselt paljud geid abielluvad heteroabieludesse. Samuti on levinud see, et vanemad va\u0308a\u0308rkohtlevad oma LGBT gruppi kuuluvat last ja meil ei ole vastavaid varjupaiku."}, {"text_idx": "#000011", "text": "Probleemiks on ka HIV ning puuduv info puudumine selle kohta. Viimane uuring 2005. aastal na\u0308itas, et 5% LGBT inimestest elab HIV-iga. Ravi on ku\u0308ll ka\u0308ttesaadav, aga LGBT inimesed saavad haiglates tihti halva kohtlemise osaliseks, neid ha\u0308bistatakse, on juhtumeid, kui nende isikuandmente konfidentsiaalsust ei austata."}, {"text_idx": "#000012", "text": "Samuti on palju probleeme transkogukonnas. Suur osa transinimestest ei leia to\u0308o\u0308d vo\u0303i ei saa oma dokumente vahetada. Juriidilise soo vahetamise protsess on a\u0308a\u0308rmiselt alandav. Viimase 15 aasta jooksul on olnud 6\u20137 inimest, kel on o\u0303nnestunud oma dokumente vahetada."}, {"text_idx": "#000014", "text": "Ko\u0303ik see on seotud homoseksuaalsuse nii hilise dekriminaliseerimisega. Ungaris, Ts\u030cehhis, Bulgaarias oli isegi 80ndatel geibaare, korteripidusid, rohkem silmatorkavat riietumist. See vo\u0303imaldas gei-identiteedi, queer-identiteedi tekkimist. Aga Rumeenias arreteeriti geisid kuni 2001. aastani. Meil ei ole olnud aega identiteeti ehitada. Praegu areneb see aeglaselt."}, {"text_idx": "#000015", "text": "Pride toimub Bukarestis alates 2005. aastast. 2006. ja 2007. aasta pride\u2019idel oli va\u0308givallalaine, kuid 2008. aastast toimus u\u0308ritus va\u0308givallata, aga samas va\u0308ga va\u0308ikese osalejate arvuga. Viimasel kahel aastal olid pride\u2019id va\u0308ga edukad, osalejaid on olnud u\u0308le 2500."}, {"text_idx": "#000017", "text": "Referendumi eesma\u0308rk on keelustada samasooliste paaride abielu, muuta po\u0303hiseaduse so\u0303nastust nii, et abielu saaks so\u0303lmida ainult mehe ja naise vahel. Kuigi tegelikkuses praegune tsiviilseadustik keelab samast soost inimeste abielu nii vo\u0303i teisiti."}, {"text_idx": "#000018", "text": "Referendumi eestvedaja on Coalition for Family, mis u\u0308hendab 40\u201350 organisatsiooni. Nad propageerivad vihkavat diskursust, na\u0308iteks nad pooldavad u\u0308mberpo\u0308o\u0308ramisteraapiat. Nad va\u0308idavad, et sooidentiteet ja seksuaalne orientatsioon on va\u0308ljamo\u0303eldud asi. Samasooliste suhetest ra\u0308a\u0308kides hoiatavad nad pedofiilia eest, kahenaisepidamise eest, va\u0308idavad, et maailma lo\u0303pp on tulekul ja traditsiooniline eluviis on ohus."}, {"text_idx": "#000019", "text": "2015.\u20132016. suutsid nad koguda 2,6 miljonit allkirja po\u0303hiseaduse muutmise poolt. See on va\u0308ga suur allkirjahulk ja seoses valimiste la\u0308henemisega tekkis olukord, kus ko\u0303ik parteid nende 2,6 miljoni ha\u0308a\u0308le pa\u0308rast konkureerima hakkasid. Praegu valitsust juhtiv sotsiaaldemokraatlik erakond on referendumi teema kaaperdanud ning nad suruvad seda edasi va\u0308ga valjuha\u0308a\u0308lselt. Mis on muidugi hullumeelne, sest tegemist on vasakpoolse valitsusega, niinimetatud sotsialistidega, kes toetavad initsiatiivi kindla grupi kodanike, va\u0308hemuse ko\u0303rvaleja\u0308tmiseks avalikult areenilt! Sellise asjaga me seisame siin silmitsi."}, {"text_idx": "#000020", "text": "Milline on Rumeenia o\u0303igeusu kiriku positsioon selles debatis?"}, {"text_idx": "#000021", "text": "2003. aastal oli kiriku toetus u\u0308hiskonnas 90%, nu\u0308u\u0308dseks on see langenud alla 50%. Referendum ja vastandumine LGBT kogukonnale on kiriku katse end uuesti legitimeerida. Kirik on igal LGBT o\u0303iguste arengusammul oma vastuseisu avaldanud ning teinud LGBT teemast oma doktriini tuuma. Rumeenias on va\u0308ga raske leida LGBT inimesi, kes usuks jumalasse, sest nad leiavad end alati kirikuga opositsioonis."}, {"text_idx": "#000022", "text": "Toeta u\u0308hisrahastuskampaaniat \u201cSupport LGBT for the referendum\u201d."}, {"text_idx": "#000023", "text": "Referendumiga seoses on oluline mainida, milliseid sidemeid Rumeenia o\u0303igeusu kirik ja Coalition for Family omab Ameerika U\u0308hendriikide neoprotestantlike ja konservatiivsete gruppidega nagu Liberty Counsel ja Alliance Defending Freedom International \u2013 mo\u0303lemaid neist peetakse Ameerikas vihagruppideks. Viimase viie aasta jooksul on nad oluliselt suurendanud oma Euroopa tegevuse rahastust. Nad olid segatud Horvaatia 2013. aasta referendumisse, mis keelustas samasooliste paaride abielu, samuti tegutsesid nad Slovakkias, kus sarnane referendum 2015. aastal la\u0308bi kukkus. Samuti on nad seotud Iirimaa abordio\u0303iguste diskussiooniga. Nende kohalolu on tajutav u\u0308le Euroopa, nu\u0308u\u0308d ka Rumeenias. Nende rahastuse liikumine on ja\u0308lgitav ning Alliance Defending Freedom isegi esitas referendumiga seoses omapoolse avalduse Rumeenia konstitutsioonikohtule. Nad ei tee seda kusagil suletud uste taga, vaid ta\u0308iesti avalikult."}, {"text_idx": "#000024", "text": "Milliseid tulemusi vo\u0303ib referendumist oodata?"}, {"text_idx": "#000025", "text": "Et u\u0308ksko\u0303ik millise referendumi tulemused Rumeenias oleks kehtivad, on vaja u\u0308letada ku\u0308nnis, mis on 30% valimiso\u0303iguslikust elanikkonnast. See on pa\u0308ris suur arv, umbes 6 miljonit inimest."}, {"text_idx": "#000026", "text": "LGBT kogukonna sees on seisukohad kahetised \u2013 kas me peaksime osalema vo\u0303i mitte? Kui sa ei osale, siis sa u\u0308tled: ma ei legitimeeri seda referendumit, sest see on ebamoraalne, ebademokraatlik ning u\u0308ritab inimestelt nende o\u0303igusi a\u0308ra vo\u0303tta. Kui valmisku\u0308nnis ja\u0308a\u0308b u\u0308letamata, siis kogu referendum nurjub. Sarnaseid referendume on kasutatunud oma vo\u0303imu seadustamiseks mitu paremradikaalset parteid vo\u0303i autoritaarset valitsust: Viktor Orba\u0301ni migratsioonivastane referendum Ungaris, mis kukkus la\u0308bi, vo\u0303i Erdog\u0306ani referendum Tu\u0308rgis eesma\u0308rgiga ka\u0308rpida kodanikuo\u0303igusi."}, {"text_idx": "#000027", "text": "Teine osa kogukonnast on otsustanud ha\u0308a\u0308letada po\u0303hiseaduse muutmise vastu. Idee selle taga on, et pa\u0308rast referendumit, isegi juhul, kui me selle lahingu kaotame, on meil edasistes la\u0308bira\u0308a\u0308kimistes midagi ette na\u0308idata. Me saame need ha\u0308a\u0308led lauale lu\u0308u\u0308a. Mo\u0303ned poliitikud on tsiviilpartnerluse kaitseks va\u0308lja astunud ning o\u0303hus on lubadus, et kui referendum saab tehtud ning samasooliste abielu keeld on rakendatud, siis nad vo\u0303tavad tsiviilpartnerlusseaduse vastu. See on aga muidugi omaette ku\u0308simus, et kas LGBT kogukond on valmis selliseks vahetuskaubaks, sest o\u0303igused ei ole see kaup, millega sellisel viisil tehinguid sooritada."}, {"text_idx": "#000028", "text": "Nii et hoiakud kogukonnas on kahte jagunenud, ja saab na\u0308ha, kuhu poole enamus kaldub. Oluline on, et LGBT kogukonna sees toimuks debatt."}, {"text_idx": "#000029", "text": "Referendum toob esile veel u\u0308he kriitilise ta\u0308htsusega probleemi \u2013 u\u0308hiskonna lo\u0303hestatuse. U\u0308hel pool on euroopalik, valgustatud, linnalik, kaasaegne ning selle vastas on keskaegne, ortodoksne, tagurlik. See on aga ohtlik la\u0308henemine, eriti feministlikust ja queer-vaatepunktist, kriitilise mo\u0303tlemise vaatepunktist vaadates. Me ei tohiks u\u0308hiskonda niimoodi kaheks jagada, sest tegelikkuses need vastandid ei ole lahus: meil on to\u0308o\u0308lisklassi LGBT inimesi, enamik transinimesi on va\u0308ga vaesed... Me ei saa panna inimesi ainult u\u0308hte kategooriasse."}, {"text_idx": "#000030", "text": "Ta\u0308htis on ma\u0308rgata, millal poliitiliste vo\u0303imaluste struktuur muutub. Inimesed tunnevad praegu viha ja see viha tuleb mingi konstruktiivse tulemuse suunas juhtida. Just viha to\u0303ttu on vaja inimesi mobiliseerida. Ma usun, et see on a\u0308a\u0308retult oluline ja see ka toimub just praegu. Kogu LGBT liikumine taaselustus 2015. aastal, kui referendumi ku\u0308simus o\u0303hku kerkis. Kui ilmnevad raskused, tekib inimestel huvi ja nad aktiveeruvad. Me peame leidma viise, kuidas sellest la\u0308htuvalt u\u0308hiskondlikku liikumist ehitada."}, {"text_idx": "#000031", "text": "Ko\u0303igest hoolimata kogeme me praegu LGBT ajaloo parimaid aegu Rumeenias. Jah, tulemas on referendum ja o\u0303igeusu kiriku vastuseis, on suurenenud va\u0308givald LGBT inimeste vastu, on ko\u0303ik need halvad asjad. Aga samal ajal on meil rohkem kapist va\u0308lja tulnud noori inimesi kui kunagi varem, rohkem liitlasi kui kunagi varem. Meil on sotsiaalmeedia, mis vo\u0303imaldab palju kiiremini palju rohkemate inimesteni jo\u0303uda. On ajakirjanikke, u\u0308likooliprofessoreid, kes referendumi vastu so\u0303na vo\u0303tavad."}, {"text_idx": "#000032", "text": "Nihe avalikus diskursuses on juba toimunud ja see on suurema u\u0308hiskondliku liikumise algus, mis ja\u0308tkub. Sest muidu ... see lihtsalt peab ja\u0308tkuma."}, {"text_idx": "#000035", "text": "\u201eLGBTQ+ filmifestivali Venemaal korraldama asudes olime naiivsed ja ettevaatamatud!\u201c"}, {"text_idx": "#000037", "text": "Juuni. LGBT+ inimeste o\u0303igused ja elulood"}, {"text_idx": "#000038", "text": "Feministeeriumi seisukoht abieluvo\u0303rdsuse ja kooseluseaduse rakendusaktide kohta"}]